b'\n_START_ARTICLE_\nBiciclet\xc4\x83 pliabil\xc4\x83\n_START_PARAGRAPH_\nO biclet\xc4\x83 pliabil\xc4\x83 este un tip de biciclet\xc4\x83 care permite depozitarea sa \xc3\xaentr-un spa\xc8\x9biu redus, inclusiv \xc3\xaen interiorul cl\xc4\x83dirilor \xc8\x99i a mijloacelor de transport \xc3\xaen comun. \xc3\x8en cazul c\xc4\x83l\xc4\x83toriilor cu avionul, poate fi transportat\xc4\x83 \xc3\xaentr-o geant\xc4\x83, ca orice alt bagaj._NEWLINE_Bicicleta pliabil\xc4\x83 (denumit\xc4\x83 \xc8\x99i biciclet\xc4\x83 pliant\xc4\x83) este un tip de biciclet\xc4\x83 care prin pliere \xc3\xae\xc8\x99i poate reduce considerabil dimensiunile \xc8\x99i poate fi transportat\xc4\x83 foarte u\xc8\x99or de c\xc4\x83tre posesorul ei.\n_START_SECTION_\nCaracteristicile \xc8\x99i utilizarea bicicletei pliabile\n_START_PARAGRAPH_\nDe obicei, acest tip de biciclete sunt potrivite mediului urban, mai exact unei suprafe\xc8\x9be de rulare dreapt\xc4\x83, f\xc4\x83r\xc4\x83 prea multe denivel\xc4\x83ri. Sunt construite pentru a merge pe distan\xc8\x9be scurte deoarece \xc3\xaen general diametrul ro\xc8\x9bilor este mai mic iar efortul pedal\xc4\x83rii este mai mare. Greutatea maxim\xc4\x83 pe care o sus\xc8\x9bine o biciclet\xc4\x83 pliabil\xc4\x83 este de cca 100 de kg. \xc3\x8en multe \xc8\x9b\xc4\x83ri europene, \xc3\xaen care utilizarea bicicletei pliabile este r\xc4\x83sp\xc3\xa2ndit\xc4\x83, oamenii o folosesc ca mijloc de transport combinat cu ma\xc8\x99ina personal\xc4\x83 sau cu mijloacele de transport \xc3\xaen comun (metrou, tren, autobus, tramvai). Spa\xc8\x9biul pe care o biciclet\xc4\x83 pliabil\xc4\x83 \xc3\xael ocup\xc4\x83 \xc3\xaen pozi\xc8\x9bia compact\xc4\x83 este de aproximativ 35 x 65 x 80 cm iar greutatea lor variaz\xc4\x83 \xc3\xaentre 8 \xc8\x99i 15 kg. Timpul de pliere al unei biciclete este de cca 1 minut, chiar mai pu\xc8\x9bin pentru persoanele experimentate. Un avantaj al lor este faptul c\xc4\x83 nu pot fi furate u\xc8\x99or, av\xc3\xa2nd \xc3\xaen vedere c\xc4\x83 proprietarul le poate lua cu el \xc3\xaen orice cl\xc4\x83dire.\n_START_SECTION_\nCele mai cunoscute m\xc4\x83rci\n_START_PARAGRAPH_\nPe pia\xc8\x9b\xc4\x83 exist\xc4\x83 \xc3\xaen momentul actual, diver\xc8\x99i produc\xc4\x83tori de biciclete pliabile at\xc3\xa2t str\xc4\x83ini c\xc3\xa2t \xc8\x99i autohtoni. \xc3\x8en momentul de fa\xc8\x9b\xc4\x83, Brompton este considerat de majoritatea utilizatorilor drept cel mai bun produc\xc4\x83tor de pe pia\xc8\x9b\xc4\x83. Criteriile care merit\xc4\x83 luate \xc3\xaen considerare sunt rezisten\xc8\x9ba unei biciclete (at\xc3\xaet a ei \xc3\xaen sine c\xc3\xa2t \xc8\x99i a sistemului de pliere), greutatea, diametrul ro\xc8\x9bilor, confortul \xc8\x99i dimensiunea pe care o are bicicleta c\xc3\xa2nd este pliat\xc4\x83. Alt produc\xc4\x83tor popular este Dahon, iar unul local, pe pia\xc8\x9ba rom\xc3\xa2neasc\xc4\x83, este DHS. Un alt brand de biciclete pliabile este Atala - Italia.\n_START_SECTION_\nProblemele caracteristice unei biciclete pliabile\n_START_PARAGRAPH_\nExist\xc4\x83 dou\xc4\x83 tipuri de probleme cu care se pot confrunta utilizatorii de biciclete pliabile: cele legate de compromisurile f\xc4\x83cute de produc\xc4\x83tori pentru a realiza o biciclet\xc4\x83 c\xc3\xa2t mai compact\xc4\x83 \xc8\x99i cele legate de mecanismul de pliere. Compromisuri: de obicei, bicicletele pliabile au ro\xc8\x9bi cu diametru mai mic dec\xc3\xa2t cele normale, au doar 3 sau 4 trepte de vitez\xc4\x83 \xc8\x99i nu reu\xc8\x99esc s\xc4\x83 ating\xc4\x83 viteze foarte mari (\xc3\xaen jur de 40 km/h). Astfel, ciclistul va trebui s\xc4\x83 depun\xc4\x83 mai mult efort la pedalare ca s\xc4\x83 ajung\xc4\x83 unde trebuie. De asemenea, cadrul se face c\xc3\xa2t mai u\xc8\x99or, pentru a nu incomoda persoana care le transport\xc4\x83, ceea ce rezult\xc4\x83 \xc3\xaentr-o rezisten\xc8\x9b\xc4\x83 mai sc\xc4\x83zut\xc4\x83 la \xc8\x99ocuri \xc8\x99i lovituri. Defec\xc8\x9biuni la mecanismul de pliere: acesta se poate deteriora \xc3\xaen timp, iar elementele care \xc3\xael con\xc8\x9bin se pot rupe.\n_START_SECTION_\nCompeti\xc8\x9bii dedicate posesorilor de biciclete pliabile\n_START_PARAGRAPH_\nProduc\xc4\x83torii bicicletelor pliabile au inventat numeroase competi\xc8\x9bii dedicate celor care au ales o astfel de biciclet\xc4\x83._NEWLINE_De exemplu, primul Campionat Mondial Brompton a avut loc \xc3\xaen 2006, \xc3\xaen Barcelona; \xc3\xaencep\xc3\xa2nd cu cea de-a treia edi\xc8\x9bie, cursele s-au mutat l\xc3\xa2ng\xc4\x83 Palatul Blenheim, \xc3\xaen Anglia. Anul acesta (2014) Campionate na\xc8\x9bionale Brompton vor avea loc \xc3\xaen \xc8\x99aisprezece \xc8\x9b\xc4\x83ri: Australia, Austria, Benelux, Cehia, Danemarca, Fran\xc8\x9ba, Germania, Italia, Japonia, Coreea, Mexic, Portugalia, Spania, Suedia, Elve\xc8\x9bia, Taiwan, Marea Britanie \xc8\x99i USA._NEWLINE_Iar concursuri de pliere rapid\xc4\x83 a bicicletelor se organizeaz\xc4\x83 frevent, la majoritatea evenimentelor locale cu bicicli\xc8\x99ti.'